《望罗浮山有怀海屏》
清代·吴询

伊人已云逝，山水忆知音。夙志期远游，依依见我心。

我心飞上罗浮岛，绿萝花开覆烟草。鲍靓由来亲隐沦，葛洪于此开怀抱。

遥见飞云跨鹤来，手持白玉荷花杯。尔家仙客五百载，驱鸡已上松风台。

松风台上飞流霞，松风台下沽酒家。可知月落参横夜，惟有寒梅一树花。

作者简介：吴询，字重约，桐城人。诸生。有《画溪诗集》。